સન્ડે સ્કૂલ એ આ શાળાનો નવો કોન્સેપ્ટ છે. દરેક રવિવારે આ શાળામાં સવારે ૯થી ૧૧ દરમિયાન વિદ્યાર્થીઓને વાંચન, લેખન, ગણનનો વિશેષ મહાવરો કરાવી તેમના શૈક્ષણિક સ્તરને સુધારવાના પ્રયાસ કરવામાં આવે છે. ઉપરાંત તેમના શૈક્ષણિક, સામાજિક, માનસિક અને શારીરિક ઘડતરની પ્રવૃત્તિઓ પણ કરાવવામાં આવે છે. અહીં વાંચન ગ્રંથ મંદિરનું નિર્માણ કરવામાં આવ્યું છે. જ્યાં એકસાથે ૨૧ બાળકો બેસી વાંચી, વિચારી શકે તેવી રળિયામણી ગ્રંથ કુટિર બનાવવામાં આવી છે. આ શાળાને અલગ પાડે છે શૈક્ષણિક કઠપૂતળી ખેલ, એટલે કે પરંપરાગત લોકકલાને અહીં જે મહત્ત્વ અપાય છે તે કદાચ અન્ય જગ્યાએ જોવા મળતું નથી. આજની પેઢી આ બધું વિસરતી જાય છે, જ્યારે આ શાળામાં આવા ખેલ દ્વારા બાળકોને એક નવા જ પાઠ શીખવવામાં આવે છે. કઠપૂતળીના ખેલ દ્વારા દરેક મુદ્દાને રજૂ કરવાનું શીખવતી હોય તેવી કદાચ આ એક માત્ર શાળા છે. આ શાળા અનેક પુરસ્કારોથી સન્માનિત થયેલી છે. પછી તે વાંચે ગુજરાત હોય કે સ્વચ્છતા અભિયાન હોય, દરેક ઉપલબ્ધિ આ શાળાની આગવી ઓળખ બની ચૂકી છે. ગુજરાત ઉપરાંત ભારત સરકારે પણ આ શાળાના શિક્ષકો, પ્રિન્સિપાલ અને વિદ્યાર્થીઓને પુરસ્કાર અને બહુમાનથી સન્માનિત કર્યા છે.